NITRA. Autobus MHD prešiel po nohe žene, ktorá z neho krátko predtým vystúpila. Nehoda sa stala minulý týždeň v Lužiankach, polícia teraz hľadá svedkov.
Autobus postál 22. apríla o 9.48 hodine na zastávke na Rastislavovej ulici. "Vystúpili z neho cestujúci, vodič zatvoril dvere a pohol sa. Prešiel len asi meter, keď zistil, že pravým zadným kolesom prešiel po nohe jednej z cestujúcich," informovala v utorok na sociálnej sieti polícia.
Žena (78) podľa nej pravdepodobne spadla pri autobuse. Pri nehode utrpela zranenia s dobou liečenia viac ako 42 dní.
Svedkovia sa môžu prihlásiť na čísle 158, prípadne priamo na ktoromkoľvek policajnom oddelení, alebo do súkromnej správy na FB stránke Polícia SR – Nitriansky kraj.
Dopravná nehoda, pri ktorej prešiel autobus po nohe staršej žene, sa stala aj v januári na nitrianskej autobusovej stanici. Prímestský spoj vychádzal zo zastávky číslo 33 smerom k výjazdovej rampe. Dôchodkyňa (73) išla po priechode pre chodcov. Po tom, ako ju zrazil autobus, jej museli amputovať prsty na chodidle.
Polícia má k dispozícii kamerový záznam od Arrivy. "Vo veci prebieha skrátené vyšetrovanie a znalecké dokazovanie. Obvinený nebol nikto," informovala policajná hovorkyňa Renáta Čuháková.